‘Terreur-tweeling’ voer aan hulle wou emigreerVan die foto’s wat deur die staat by die hof ingedien is in die Thulsie-tweeling se hofsaak Advokaat Anneline van den Heever, vir Brandon-Lee en Tony-Lee Thulsie, het Maandag die staat versoek om dokumente te verskaf wat die bewerings teen die tweeling sal staaf. Die saak word in die Johannesburgse landdroshof aangehoor. Die tweeling, wat verlede maand in hegtenis geneem is, word daarvan beskuldig dat hulle ŉ terreuraanval beplan het by die Amerikaanse ambassade in Suid-Afrika en by Joodse instansies in die land. Van den Heever het vroeër daarop aangedring dat die tweeling Turkye wou besoek vir ŉ onderhoud om daarheen te emigreer, nie om by ISIS aan te sluit nie. Sy het Olivier, die Valke se hoofondersoekbeampte, kruisondervra, en wou weet of sosialemediaplasings wat ISIS ondersteun, bewys dat iemand by die organisasie wou aansluit. Olivier het erken dat hy nie die plasings gesien het wat toon dat die tweeling by ISIS wou aansluit nie, maar dat hy oortuig is dat hulle belanggestel het om aan te sluit, aangesien daar talle plasings was wat die organisasie ondersteun. “Ons glo nie hulle wou emigreer nie, want dit is juis familielede wat die lugredery in kennis gestel het oor die beskuldigdes se planne om na Sirië te gaan,” het Olivier verduidelik. Van den Heever voer aan die Valke het nie aansoek gedoen vir ŉ lasbrief vir inhegtenisneming vir die twee broers nie, omdat hulle nie enige bewyse gehad het nie. Olivier het egter gesê hulle het wel voldoende bewyse gehad, maar het gekies om nie aansoek te doen vir die lasbrief nie. Hy het gesê die inhegtenisneming sou nie in daardie stadium plaasvind nie, maar dit het gekom ná die staatsgetuie, Renaldo Smith (ook bekend as Arashad Smith), inligting vir hulle gegee het wat ooreengestem het met dit wat hulle reeds geweet het. Hulle het ook beslag gelê op items tydens ŉ klopjag wat tot die inhegtenisneming gelei het. Tydens ŉ klopjag by een van die broers se huise, het hulle inligting gevind hoe om by die terreurgroep Islamitiese Staat van Irak en die Levant (ISIL) aan te sluit, hoe om vervalste geelkoorssertifikate te bekom, ŉ indeks hoe om ŉ bom te vervaardig en hoe om die aanvalle uit te voer. Die saak is tot Donderdag uitgestel. Lees alle vorige berigte oor die Thulsie-tweeling op Maroela Media.